สลากผุดยุทธศาสตร์ชงคลังเคาะในเดือนนี้
สำนักงานสลากฯ เตรียมขึ้นทะเบียนรายใหญ่ สุ่มรายย่อย พร้อมขู่พิมพ์สลากเพิ่ม
3 มี.ค. 2558

สำนักงานสลากฯ เตรียมขึ้นทะเบียนรายใหญ่ สุ่มรายย่อย พร้อมขู่พิมพ์สลากเพิ่ม
รายงานข่าวจากกระทรวงการคลัง เปิดเผยว่า ขณะนี้สำนักงานสลากกินแบ่งรัฐบาลได้จัดทำแผนยุทธศาสตร์แก้ไขปัญหาการขายสลากเกินราคาทั้งระยะสั้นและระยะยาว รวมถึงวิธีการจัดสรรโควตาใหม่ เพื่อให้ถึงมือผู้ค้าอย่างแท้จริง ซึ่งจะนำเสนอต่อคณะกรรมการให้พิจารณาเห็นชอบภายในเดือน มี.ค.นี้
มาตรการระยะยาวสั้น สำนักงานสลากฯ เสนอวิธีการสุ่มรายชื่อผู้ค้ารายย่อยทั้งหมด เพื่อจัดสรรโควตาใหม่ที่จะหมดสัญญา 48 ล้านฉบับ ในเดือน มิ.ย. โดยผู้ที่ได้รับโควตาต้องประกอบอาชีพผู้ค้าสลากจริง และจะใช้วิธีการสุ่มรายชื่อคล้ายกับการให้สัมปทานรถร่วมบริการองค์การขนส่งมวลชนกรุงเทพ (รถร่วม ขสมก.) เพื่อจัดสรรโควตาให้กับผู้ค้าสลากรายใหญ่ ที่จะนำสลากไปกระจายให้กับผู้ค้ารายย่อยแทน แต่มีเงื่อนไขว่าต้องขายในราคาที่สำนักงานสลากฯ กำหนดไว้เท่านั้น
ขณะที่มาตรการระยะสั้น จะใช้วิธีเลื่อนวันจำหน่ายทั้งส่วนกลางและส่วนภูมิภาค เพื่อให้ระยะเวลาขายสั้นลง และป้องกันการรวมชุดของผู้ค้าสลาก ไม่ให้ขายเกินกว่าราคาที่ควรจะเป็น รวมทั้งเข้าไปแทรกแซงตลาดเพิ่มขึ้น ทั้งการนำสลากที่ไม่มีผู้เข้ามารับโควตาตั้งโต๊ะขายในราคาใบละ 80 บาท แต่หากไม่สามารถยึดโควตาคืนได้ จะเสนอให้กระทรวงการคลังพิมพ์สลากแต่ละงวดเพิ่มขึ้นจากปัจจุบันงวดละ 74 ล้านฉบับ เพื่อให้สำนักงานสลากฯ เปิดจำหน่ายให้กับประชาชน
พล.ต.ฉลองรัฐ นาคอาทิตย์ ผู้อำนวยการสำนักงานสลากฯ เชื่อว่า ยุทธศาสตร์ดังกล่าวและการจัดสรรโควตาใหม่ จะสามารถควบคุมราคาขายได้ ขณะที่จากการลงพื้นที่มีการปรับผู้ค้าไปแล้วกว่า 10 ราย